CELEX: 32013D0269
Language: el
Date: 2013-05-27 00:00:00
Title: Απόφαση 2013/269/ΚΕΠΠΑ του Συμβουλίου, της 27ης Μαΐου 2013 , με την οποία εξουσιοδοτούνται τα κράτη μέλη να υπογράψουν, προς το συμφέρον της Ευρωπαϊκής Ένωσης, τη Συνθήκη για το εμπόριο όπλων

7.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 155/9
            
         ΑΠΌΦΑΣΗ 2013/269/ΚΕΠΠΑ ΤΟΥ ΣΥΜΒΟΥΛΊΟΥ
   της 27ης Μαΐου 2013
   με την οποία εξουσιοδοτούνται τα κράτη μέλη να υπογράψουν, προς το συμφέρον της Ευρωπαϊκής Ένωσης, τη Συνθήκη για το εμπόριο όπλων
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 και το άρθρο 207 παράγραφος 3 σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 11 Μαρτίου 2013 το Συμβούλιο εξουσιοδότησε την Επιτροπή να διαπραγματευθεί τη Συνθήκη για το εμπόριο όπλων στο πλαίσιο των Ηνωμένων Εθνών ως προς τα ζητήματα που εμπίπτουν στην αποκλειστική αρμοδιότητα της Ένωσης.
            
         
               (2)
            
            
               Στις 2 Απριλίου 2013 η Γενική Συνέλευση των Ηνωμένων Εθνών ενέκρινε το κείμενο της Συνθήκης για το εμπόριο όπλων. Η Γενική Συνέλευση ζήτησε επίσης από τον γενικό γραμματέα, ως θεματοφύλακα της Συνθήκης, να την ανοίξει προς υπογραφή στις 3 Ιουνίου 2013 και κάλεσε όλα τα κράτη να εξετάσουν τη δυνατότητα να την υπογράψουν και ακολούθως, σύμφωνα με τις αντίστοιχες συνταγματικές διαδικασίες τους, να γίνουν συμβαλλόμενα μέρη της το συντομότερο δυνατόν.
            
         
               (3)
            
            
               Σκοπός της Συνθήκης είναι η καθιέρωση των υψηλότερων δυνατών κοινών διεθνών προτύπων για τη ρύθμιση ή τη βελτίωση της ρύθμισης του διεθνούς εμπορίου συμβατικών όπλων, η πρόληψη και εξάλειψη του παράνομου εμπορίου συμβατικών όπλων και η πρόληψη της εκτροπής τους. Τα κράτη μέλη εξέφρασαν την ικανοποίησή τους για την έκβαση των διαπραγματεύσεων καθώς και την πρόθεσή τους να προβούν επειγόντως στην υπογραφή της Συνθήκης.
            
         
               (4)
            
            
               Ορισμένες από τις διατάξεις της Συνθήκης αφορούν ζητήματα που εμπίπτουν στην αποκλειστική αρμοδιότητα της Ένωσης, καθώς βρίσκονται εντός του πεδίου εφαρμογής της κοινής εμπορικής πολιτικής ή επηρεάζουν τους κανόνες της εσωτερικής αγοράς που αφορούν τη μεταφορά συμβατικών όπλων και εκρηκτικών.
            
         
               (5)
            
            
               Η Ευρωπαϊκή Ένωση δεν δύναται να υπογράψει τη Συνθήκη, καθώς μόνον κράτη μπορούν να καταστούν συμβαλλόμενα μέρη αυτής.
            
         
               (6)
            
            
               Ως εκ τούτου, σύμφωνα με το άρθρο 2 παράγραφος 1 της Συνθήκης για τη λειτουργία της Ευρωπαϊκής 'Ένωσης, για τα ζητήματα που εμπίπτουν στην αποκλειστική αρμοδιότητα της Ένωσης, το Συμβούλιο θα πρέπει να εξουσιοδοτήσει τα κράτη μέλη να υπογράψουν τη Συνθήκη προς το συμφέρον της Ένωσης,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τα ζητήματα που εμπίπτουν στην αποκλειστική αρμοδιότητα της Ένωσης, τα κράτη μέλη εξουσιοδοτούνται να υπογράψουν τη Συνθήκη για το εμπόριο όπλων προς το συμφέρον της Ένωσης.
   Άρθρο 2
   Τα κράτη μέλη ενθαρρύνονται να υπογράψουν τη Συνθήκη για το εμπόριο όπλων στην επίσημη τελετή που θα πραγματοποιηθεί στη Νέα Υόρκη στις 3 Ιουνίου 2013 ή το συντομότερο δυνατό.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 27 Μαΐου 2013.
      
         
            Για το Συμβούλιο
         
         
            Η Πρόεδρος
         
         C. ASHTON